Mynenn ffruntlichen grut wnde wes ik gudes vormach tho vorenn. Ersamenn vrundt, wolwisen leuen nayberen vnde gude vrunde, alszo gi my ame latesten besochtenn myt jwen breuen myt vlite biddende, ik swodane tøuede gudere wolde losz geuen jweren borgeren to horennde, welkt ik vmme guder naberskop willen gerne volgede vnde gaff sodane gudere losz, wol ik des nycht hadde plichtich geweset. Bauen dat vorschreue gy my an myneme herenn vnde ik vannth de breue hir vor my etc. Dar mede dancke gi my vor meynenn guden willen vnde vorscreffuen my vor eynenn voget vppe Viburch, des doch myn vader offte ik newerlde vor vogede syn achtet geweszt. Hebbe gi mynen vader offte myn geslechte nycht gekanth, szo vraget den jennen de myt ene synt bekant geweszt; sze werden jw wol wnder wisende myns geslechtes geweszelicheith. Hir mede syt Gade beualen. Geschreuen tome Holme ame dage Marie Magdalene anno xci° etc. proprio sub sigillo. Nigels Erikszon to Vogelwiik, ritther vnde houethman vppe Viburch etc. Adress: Denn erszamenn vorsichtighenn vnde wolwisenn mannenn herenn borgermesteren vnde raadtmannenn der stadt Reuell, seynenn guden vrunden etc. gescreuen.